CELEX: 32021D0107
Language: el
Date: 2021-01-28 00:00:00
Title: Εκτελεστική απόφαση (ΕΕ) 2021/107 της Επιτροπής της 28ης Ιανουαρίου 2021 για την παράταση του μέτρου που έλαβε ο σουηδικός Οργανισμός Χημικών Προϊόντων, με το οποίο επιτρέπεται η διάθεση στην αγορά και η χρήση του βιοκτόνου Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 401] (Το κείμενο στη σουηδική γλώσσα είναι το μόνο αυθεντικό)

1.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 35/27
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/107 ΤΗΣ ΕΠΙΤΡΟΠΗΣ
         της 28ης Ιανουαρίου 2021
         για την παράταση του μέτρου που έλαβε ο σουηδικός Οργανισμός Χημικών Προϊόντων, με το οποίο επιτρέπεται η διάθεση στην αγορά και η χρήση του βιοκτόνου Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 401]
            
         
         (Το κείμενο στη σουηδική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 4 Μαΐου 2020 ο σουηδικός Οργανισμός Χημικών Προϊόντων (στο εξής: αρμόδια αρχή) εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, με την οποία επέτρεψε τη διάθεση στην αγορά και τη χρήση του βιοκτόνου Biobor JF για αντιμικροβιακή εφαρμογή σε δεξαμενές καυσίμων και συστήματα καυσίμων αεροσκαφών έως τις 30 Οκτωβρίου 2020 (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Η μικροβιολογική μόλυνση των δεξαμενών καυσίμων και των συστημάτων καυσίμων αεροσκαφών μπορεί να οδηγήσει σε δυσλειτουργίες του κινητήρα του αεροσκάφους και να θέσει σε κίνδυνο την αξιοπλοΐα του, θέτοντας έτσι σε κίνδυνο την ασφάλεια των επιβατών και του πληρώματος. Η πανδημία Covid-19 και οι επακόλουθοι περιορισμοί πτήσεων οδήγησαν σε προσωρινή στάθμευση πολλών αεροσκαφών. Η ακινησία των αεροσκαφών αποτελεί επιβαρυντικό παράγοντα μικροβιακής μόλυνσης.
                  
               
                     (3)
                  
                  
                     Το Biobor JF περιέχει τις δραστικές ουσίες 2,2′-(1-μεθυλοτριμεθυλενοδιοξυ)-δις(4-μεθυλο-1,3,2-διοξαβορινάνιο) (αριθ. CAS 2665-13-6) και 2,2′-οξυδις(4,4,6-τριμεθυλο-1,3,2-διοξαβορινάνιο) (αριθ. CAS 14697-50-8) που χρησιμοποιούνται σε βιοκτόνα του τύπου προϊόντων 6 ως συντηρητικά κατά την αποθήκευσή τους, όπως ορίζεται στο παράρτημα V του κανονισμού (ΕΕ) αριθ. 528/2012. Δεδομένου ότι οι εν λόγω δραστικές ουσίες δεν περιλαμβάνονται στο παράρτημα II του κατ’ εξουσιοδότηση κανονισμού (ΕΕ) αριθ. 1062/2014 της Επιτροπής (2), δεν συμπεριλαμβάνονται στο πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα, την οποία αναφέρει ο κανονισμός (ΕΕ) αριθ. 528/2012. Ως εκ τούτου, το άρθρο 89 του εν λόγω κανονισμού δεν εφαρμόζεται σε αυτές τις ουσίες και θα πρέπει να αξιολογούνται και να εγκρίνονται προτού επιτραπεί και σε εθνικό επίπεδο η χρήση βιοκτόνων που τις περιέχουν.
                  
               
                     (4)
                  
                  
                     Στις 8 Οκτωβρίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση βασιζόταν στην ανησυχία ότι η ασφάλεια των αεροπορικών μεταφορών ενδέχεται να εξακολουθήσει να απειλείται από τη μικροβιολογική μόλυνση των δεξαμενών καυσίμων και των συστημάτων καυσίμων των αεροσκαφών και μετά τις 30 Οκτωβρίου 2020, καθώς και στο επιχείρημα ότι το Biobor JF είναι αναγκαίο για την αντιμετώπιση αυτής της μικροβιολογικής μόλυνσης.
                  
               
                     (5)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μόνο εναλλακτικό βιοκτόνο που συνιστάται από τους κατασκευαστές αεροσκαφών και κινητήρων για την αντιμετώπιση της μικροβιακής μόλυνσης (Kathon™ FP 1.5) αποσύρθηκε από την αγορά τον Μάρτιο του 2020, επειδή παρατηρήθηκαν σοβαρές ανωμαλίες στη συμπεριφορά των κινητήρων μετά την εφαρμογή του εν λόγω προϊόντος.
                  
               
                     (6)
                  
                  
                     Όπως αναφέρεται από την αρμόδια αρχή, η εναλλακτική διαδικασία για την αντιμετώπιση υπάρχουσας μικροβιολογικής μόλυνσης είναι η διά χειρός αφαίρεσή της εντός της δεξαμενής, μετά την αφαίρεση των καυσίμων και την εκκένωση των αγωγών του αεροσκάφους. Οι εργασίες αυτές θα πρέπει να πραγματοποιούνται τακτικά, μαζί με μικροβιολογικές δοκιμές των δειγμάτων που έχουν καθαριστεί. Ο χειρωνακτικός καθαρισμός των μολυσμένων δεξαμενών εκθέτει τους εργαζομένους σε τοξικά αέρια και, ως εκ τούτου, είναι απαράδεκτος. Επιπλέον, οι διαδικασίες θα ήταν επίσης δυσανάλογα επαχθείς, δεδομένου ότι εξακολουθεί να είναι ασαφές το πότε δεν θα χρειάζεται πλέον τα αεροσκάφη να παραμένουν σταθμευμένα για παρατεταμένες περιόδους.
                  
               
                     (7)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, ο παρασκευαστής του Biobor JF έχει προβεί σε ενέργειες για την κανονική αδειοδότηση του προϊόντος και στο προσεχές μέλλον αναμένεται να υποβληθεί αίτηση έγκρισης των δραστικών ουσιών που περιέχει. Η έγκριση των δραστικών ουσιών και η επακόλουθη χορήγηση άδειας για το βιοκτόνο θα αποτελέσουν μόνιμη λύση για το μέλλον, αλλά θα απαιτηθεί σημαντικός χρόνος για την ολοκλήρωση των διαδικασιών αυτών.
                  
               
                     (8)
                  
                  
                     Δεδομένου ότι η ανεπαρκής αντιμετώπιση της μικροβιολογικής μόλυνσης των δεξαμενών καυσίμου και των συστημάτων καυσίμων των αεροσκαφών ενδέχεται να απειλήσει την ασφάλεια των αεροπορικών μεταφορών και ο κίνδυνος αυτός δεν μπορεί να περιοριστεί επαρκώς με τη χρήση άλλου βιοκτόνου ή με άλλα μέσα, είναι σκόπιμο να επιτραπεί στην αρμόδια αρχή να παρατείνει το μέτρο.
                  
               
                     (9)
                  
                  
                     Δεδομένου ότι το μέτρο έληξε στις 30 Οκτωβρίου 2020, η παρούσα απόφαση θα πρέπει να έχει αναδρομική ισχύ.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο σουηδικός Οργανισμός Χημικών Προϊόντων μπορεί να παρατείνει το μέτρο έως τις 4 Μαΐου 2022, προκειμένου να επιτραπεί η διάθεση στην αγορά και η χρήση του βιοκτόνου Biobor JF για αντιμικροβιακή εφαρμογή σε δεξαμενές καυσίμων και συστήματα καυσίμων αεροσκαφών.
         
         
            Άρθρο 2
            Η παρούσα απόφαση απευθύνεται στον σουηδικό Οργανισμό Χημικών Προϊόντων.
            Εφαρμόζεται από τις 31 Οκτωβρίου 2020.
         
         
            Βρυξέλλες, 28 Ιανουαρίου 2021.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  Κατ’ εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).